รัฐบาลไทย-ข่าวทำเนียบรัฐบาล-CDDAY 2023 "วันพัฒนาชุมชน" ปลัดมหาดไทย เป็นประธานอัญเชิญโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี รางวัลตำบลเข้มแข็ง
วันจันทร์ที่ 4 กันยายน 2566
04/09/2566
CDDAY 2023 "วันพัฒนาชุมชน" ปลัดมหาดไทย เป็นประธานอัญเชิญโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี รางวัลตําบลเข้มแข็ง
CDDAY 2023 "วันพัฒนาชุมชน" ปลัดมหาดไทย เป็นประธานอัญเชิญโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี รางวัลตําบลเข้มแข็งตามหลักปรัชญาของเศรษฐกิจพอเพียง และรางวัลหมู่บ้านเศรษฐกิจพอเพียง "อยู่เย็น เป็นสุข"
วันนี้ (4 ก.ย. 66) เวลา 10.00 น. ที่ลานอเนกประสงค์ ชั้น 2 อาคารรัฐประศาสนภักดี (อาคาร B) ศูนย์ราชการเฉลิมพระเกียรติ 80 พรรษา นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธีอัญเชิญโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี รางวัลตําบลเข้มแข็งตามหลักปรัชญาของเศรษฐกิจพอเพียงดีเลิศระดับจังหวัด และรางวัลหมู่บ้านเศรษฐกิจพอเพียง "อยู่เย็น เป็นสุข" ดีเด่นระดับจังหวัด โดยมี นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายสมคิด จันทมฤก รองปลัดกระทรวงมหาดไทยด้านบริหาร นายโชตินรินทร์ เกิดสม รองปลัดกระทรวงมหาดไทย หัวหน้ากลุ่มภารกิจด้านสาธารณภัยและพัฒนาเมือง นายอรรษิษฐ์ สัมพันธรัตน์ อธิบดีกรมการพัฒนาชุมชน นายชยาวุธ จันทร อธิบดีกรมที่ดิน นายพงศ์รัตน์ ภิรมย์รัตน์ อธิบดีกรมโยธาธิการและผังเมือง รองศาสตราจารย์วรวรรณ โรจนไพบูลย์ ผู้ช่วยศาสตราจารย์พิเชฐ โสวิทยสกุล ที่ปรึกษาปลัดกระทรวงมหาดไทยและอธิบดีกรมการพัฒนาชุมชน นายสมชัย เลิศประสิทธิพันธ์ รองอธิบดีกรมการปกครอง นายเอกวิทย์ มีเพียร รองอธิบดีกรมส่งเสริมการปกครองท้องถิ่น นางสาวชัชดาพร บุญพีระณัช รองอธิบดีกรมป้องกันและบรรเทาสาธารณภัย คณะผู้บริหารกรมการพัฒนาชุมชน ผู้แทนส่วนราชการ ผู้แทนชุมชนจาก 76 จังหวัดทั่วประเทศ ร่วมในพิธีเป็นจํานวนมาก
โอกาสนี้ นายสุทธิพงษ์ จุลเจริญ ปลัดกระทรวงมหาดไทย จุดธูปเทียนบูชาพระรัตนตรัย แล้วถวายธูปเทียนแพเบื้องหน้าพระบรมฉายาลักษณ์ พระบาทสมเด็จพระเจ้าอยู่หัว พระฉายาลักษณ์ สมเด็จพระนางเจ้าฯ พระบรมราชินี และพระฉายาลักษณ์ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี และอัญเชิญโล่รางวัลพระราชทานสมเด็จพระกนิษฐาธิราชเจ้า กรมสมเด็จพระเทพร้ตนราชสุดา ฯ สยามบรมราชกุมารี จํานวน 152 รางวัล ประกอบไปด้วย รางวัลตําบลเข้มแข็งตามหลักปรัชญาของเศรษฐกิจพอเพียงดีเลิศระดับจังหวัด จํานวน 76 รางวัล ได้แก่ ภาคเหนือ อาทิ ตําบลดอยงาม อําเภอพาน จังหวัดเชียงราย ตําบลป่าไผ่ อําเภอสันทราย จังหวัดเชียงใหม่ ภาคตะวันออกเฉียงเหนือ อาทิ ตําบลกุดหว้า อําเภอกุฉินารายณ์ จังหวัดกาฬสินธุ์ ตําบลหนองหว้า อําเภอบัวลาย จังหวัดนครราชสีมา ภาคกลาง อาทิ ตําบลท่าถ่าน อําเภอพนมสารคาม จังหวัดฉะเชิงเทรา ตําบลหินตั้ง อําเภอเมืองนครนายก จังหวัดนครนายก และภาคใต้ อาทิ ตําบลปลายพระยา อําเภอปลายพระยา จังหวัดกระบี่ ตําบลสระแก้ว อําเภอท่าศาลา จังหวัดนครศรีธรรมราช และรางวัลหมู่บ้านเศรษฐกิจพอเพียง "อยู่เย็น เป็นสุข" ดีเด่นระดับจังหวัด จํานวน 76 รางวัล ได้แก่ ภาคเหนือ อาทิ บ้านนาปงพัฒนา หมู่ที่ 11 ตําบลบ่อสวก อําเภอเมืองน่าน จังหวัดน่าน บ้านรุ่งรวงทอง หมู่ที่ 10 ตําบลแม่ลาน้อย อําเภอแม่ลาน้อย จังหวัดแม่ฮ่องสอน ภาคตะวันออกเฉียงเหนือ อาทิ บ้านโนนอุดม หมู่ที่ 11 ตําบลศรีสุข อําเภอสีชมพู จังหวัดขอนแก่น บ้านโพนบก หมู่ที่ 5 ตําบลนาถ่อน อําเภอธาตุพนม จังหวัดนครพนม ภาคกลาง อาทิ บ้านไร่ห้วยกระบอก หมู่ที่ 7 ตําบลบ่อแร่ อําเภอวัดสิงห์ จังหวัดชัยนาท บ้านบางประแดง หมู่ที่ 3 ตําบลบ้านใหม่ อําเภอสามพราน จังหวัดนครปฐม และภาคใต้ อาทิ บ้านปากเลข หมู่ที่ 9 ตําบลพะโต๊ะ อําเภอพะโต๊ะ จังหวัดชุมพร บ้านราวอ หมู่ที่ 1 ตําบลดอน อําเภอปะนาเระ จังหวัดปัตตานี เป็นต้น และเยี่ยมชมบูธนิทรรศการความสําเร็จการขับเคลื่อนงานตามภารกิจสําคัญของกระทรวงมหาดไทย อาทิ CDD Digital พัฒนาชุมชนดิจิทัล 4.0 นําเสนอ Application คลิกชุมชน ซึ่งเป็นแพลตฟอร์มดิจิทัลเชื่อมโยงข้อมูลของชุมชน ทั้งองค์ความรู้ ร้านค้า กองทุน สถานที่ท่องเที่ยว และข้อมูลด้านการพัฒนาอื่น ๆ การพัฒนาบุคลากรด้วยหลักสูตร INS CAST : ผู้นํานักขับเคลื่อนยุทธศาสตร์นําการเปลี่ยนแปลงสู่เป้าหมายการพัฒนาที่ยั่งยืน ระดับกระทรวง คลินิกกฎหมายพัฒนาชุมชน นวัตกรรมด้านการพัฒนาสร้างนักขับเคลื่อนยุทธศาสตร์นําการเปลี่ยนแปลง ขจัดความยากจนด้วยกระบวนการเรียนรู้สู่ "นักสื่อสารสังคม" ความสําเร็จการขับเคลื่อนกองทุนพัฒนาบทบาทสตรี ร้านจําหน่ายสินค้าที่ระลึกสมทบกองทุนพัฒนาเด็กชนบท ในพระราชูปถัมภ์ สมเด็จพระเทพรัตนราชสุดาฯ สยามบรมราชกุมารี การพัฒนาตําบลเข้มแข็งตามหลักปรัชญาของเศรษฐกิจพอเพียงภายใต้เป้าหมาย SDGs "โก่งธนูโมเดล" อําเภอเมืองลพบุรี จังหวัดลพบุรี สาธิตการย้อมผลิตภัณฑ์จักสานจากสีธรรมชาติ และให้กําลังใจร้านค้าผู้ประกอบการ OTOP จาก 76 จังหวัดทั่วประเทศ
นายสุทธิพงษ์ จุลเจริญ ปลัดกระทรวงมหาดไทย กล่าวว่า นับเป็นพระมหากรุณาธิคุณอันหาที่สุดมิได้ที่ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าโปรดกระหม่อมพระราชทานโล่รางวัลตําบลเข้มแข็งตามหลักปรัชญาของเศรษฐกิจพอเพียง และหมู่บ้านเศรษฐกิจพอเพียง "อยู่เย็น เป็นสุข" ในครั้งนี้ อันถือเป็นความภาคภูมิใจของคนมหาดไทย และเป็นสรรพสิริมงคลแก่พี่น้องประชาชนในทุกชุมชนทั่วประเทศ
"ในนามของผู้บริหารระดับสูงของกระทรวงมหาดไทย ตนขอแสดงความยินดีกับผู้นําฯ ที่ได้รับรางวัลอันทรงเกียรติและเป็นที่ภาคภูมิใจในวันนี้ และขอเป็นกําลังใจให้กับผู้ที่ตั้งใจในการทําความดีจนได้รับเลือกเป็น "ตําบล/หมู่บ้านต้นแบบ" เพราะผลจากการทําอย่างต่อเนื่อง ทําอย่างเป็นรูปธรรม ก่อเกิดผลดีต่อพื้นที่และประเทศชาติ จนได้รับการยอมรับและได้รับพระมหากรุณาธิคุณในวันนี้ ซึ่งพวกเราทุกคนไม่ใช่เพียงแค่ภาคภูมิใจหรือได้รับเกียรติอันสูงยิ่งในครั้งนี้เท่านั้น แต่ท่านยังได้สร้างชื่อเสียง สร้างความภาคภูมิใจ และทําให้กระทรวงมหาดไทยมีเกียรติยศ สามารถเชิดหน้าชูตา สร้างความศรัทธาให้กับพี่น้องประชาชน เพราะเรามี "ภาคีเครือข่าย" ทั้งข้าราชการ ผู้นําท้องที่ และพี่น้องประชาชนในทุกอณูพื้นที่ทั่วประเทศ อันสมควรที่กระทรวงหรือองค์กรอื่น ๆ นําเอาไปเป็นต้นแบบ เป็นตัวอย่าง เพื่อขยายผลสิ่งที่ดีเหล่านี้เติมเต็มอย่างกว้างขวางทั่วทั้งประเทศ" นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ขอให้เราได้เพิ่มความเข้มข้นของการสร้างสรรค์สิ่งที่ดีนี้ เพื่อให้เกิดการ Change for good ในทุกพื้นที่ โดยมี "ผู้นํา" คือ ทุกท่านที่อยู่ ณ ที่นี้ ได้เป็นต้นแบบและเป็นกําลังสําคัญในการขยายผลให้พี่น้องประชาชนในตําบลอื่น ๆ หมู่บ้านอื่น ๆ ได้มีคุณภาพชีวิตที่ดี โดยน้อมนําแนวพระดําริ "หมู่บ้านยั่งยืน" (Sustainable Village) ในสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ที่ทรงมีความมุ่งมั่นในการแบ่งเบาพระราชภาระของพระบาทสมเด็จพระเจ้าอยู่หัว ด้วยการสืบสาน รักษา และต่อยอด หลักปรัชญาของเศรษฐกิจพอเพียงของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ลงสู่ทุกหมู่บ้าน/ชุมชนให้ต่อเนื่องและยั่งยืน ทั้งการน้อมนําพระราชดําริด้านการเสริมสร้างความมั่นคงด้านอาหาร "บ้านนี้มีรัก ปลูกผักกินเอง" และ "ทางนี้มีผล ผู้คนรักกัน" ของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสริมสร้างความเข้มแข็งของชุมชน ด้วยการแบ่งการดูแลเป็นกลุ่มบ้าน ป๊อกบ้าน หย่อมบ้าน มีการถ่ายทอดภูมิปัญญาองค์ความรู้และประเพณีจากผู้หลักผู้ใหญ่ในหมู่บ้านชุมชนให้กับเด็กและเยาวชนลูกหลานในชุมชน ร่วมคิด ร่วมพูดคุย ร่วมทํา ร่วมแก้ปัญหา และร่วมรับประโยชน์ เพื่อร่วมกันเป็นกําลังสําคัญในการขับเคลื่อนและพัฒนาประเทศให้มีความเจริญก้าวหน้าอย่างมั่นคง มั่งคั่ง ยั่งยืน สืบไป
นายอรรษิษฐ์ สัมพันธรัตน์ อธิบดีกรมการพัฒนาชุมชน กล่าวว่า กระทรวงมหาดไทยโดยกรมการพัฒนาชุมชนได้น้อมนําหลักปรัชญาของเศรษฐกิจพอเพียงมาเป็นหลักในการพัฒนาหมู่บ้านและชุมชน ตั้งแต่ปี 2559 เพื่อส่งเสริมกระบวนการเรียนรู้ให้กับชุมชนและการมีส่วนร่วมของประชาชนผ่านกระบวนการสร้างและพัฒนาผู้นําชุมชนตามหลักปรัชญาของเศรษฐกิจพอเพียงไปสู่การปฏิบัติจนเป็นวิถีชีวิตของประชาชน และในปีเดียวกันนั้น สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าโปรดกระหม่อมพระราชทานชื่อหมู่บ้านเศรษฐกิจพอเพียง "อยู่เย็น เป็นสุข" และพระราชทานโล่รางวัลให้กับหมู่บ้านที่มีการพัฒนาตามวิถีเศรษฐกิจพอเพียง และยึดหลักการพัฒนาชุมชนให้พ้นความยากจน ซึ่งกรมการพัฒนาชุมนได้ดําเนินการคัดเลือกหมู่บ้านเศรษฐกิจพอเพียง "อยู่เย็น เป็นสุข" เป็นประจําทุกปี จนถึงปัจจุบัน มีหมู่บ้านที่เข้ารับรางวัลฯ แล้ว จํานวน 1,362 หมู่บ้าน
"สําหรับปี พ.ศ. 2566 กรมการพัฒนาชุมชนได้กําหนดให้มีการขับเคลื่อนตําบลเข้มแข็งตามหลักปรัชญาของเศรษฐกิจพอเพียง เป็น Flagship Policy โดยบูรณาการภาคีเครือข่ายทุกภาคส่วนในการขับเคลื่อนการพัฒนาตําบลให้มีความมั่นคง มั่งคั่ง ยั่งยืน และได้รับพระมหากรุณาธิคุณโปรดเกล้าโปรดกระหม่อมพระราชทานโล่รางวัลให้แก่ผู้ชนะเลิศรางวัล อันเป็นการสร้างความภาคภูมิใจให้แก่ประชาชนในหมู่บ้าน/ตําบล ให้ตระหนักถึงภารกิจอันยิ่งใหญ่ในการร่วมมือกันสืบสานปณิธานของชุมชนตามรอยเบื้องพระยุคลบาท "เศรษฐกิจพอเพียง" ให้ต่อเนื่องและยั่งยืนสืบไป" นายอรรษิษฐ์ฯ กล่าวเพิ่มเติม